春赋
李邕 (Tang)
肇木德以周仁。启春生而赋质。二仪泰而广运。三正合而元吉。和气霭兮充宇。光风浏兮被物。岂因时而则舒。亦乐道而奚恤。我圣君大抚万国。肆觐偫后。受天之禧。嘉岁之首。文物粲于南宫。兵戈森于北斗。揽百辟以同心。贡千春之遐寿。于是明诏有司。摅求时令。迈惟一之德。究吹万之性。剿土木之庶功。阜稼穑之勤政。畋渔止杀。狴牢复命。至若固阴往闭。蛰户未开。蛇盘地蓄。燕伏岩猜。穴蚁敛翼。冰鱼鼓鳃。蠢蠢宛委。戢戢低徊。迟击蒙兮久矣。耿献岁兮悠哉。谓将死而没代。俄作解而惊雷。廓视听于元壤。脱飞骛于焚莱。瞰青阳以书物。事白日而登台。观乎旬时甫田。宿昔曾薄。惊洪涛之神用。伟元化之工作。卷山河之变衰。置天地之和乐。律何谷而不暄。光何容而不灼。植也知归。动焉咸若。尔乃杨回曲沼。李杂芳园。条烟浓而曳地。花锦缛而当轩。玉颜景照。罗袂风翻。惋良人之愆信。省贱妾而衔恩。蝶栩栩兮梦感。鸟嘤嘤兮思存。戛瑶柱以絙瑟。引金斝而浮樽。俯侯轩而下泣。眙韶物而何言。借如老军追虏。远使穷河。宵驱鸟逝。野次星罗。冰皑皑而雪下。风飒飒而霜过。迟日一煦。挟纩尝多。遣畴岁之寒栗。袭初节之妍和。千岩为之动色。万壑为之流波。将回辔而秦望。请举手而豳歌。则有第高公族。鼎贵侯家。丹楼缠于御道。画阁耸于朝霞。明珠买妾。黄金掷蛙。列行游衍。直视骄奢。誇浮云之宝骑。顿流水之香车。漫平郊而藉草。总上苑而观花。飞鞭蹴鞠。旋舞琵琶。麾戚里之途远。驻长安之日斜。岂知夫东门在野。北渭需沙。散归閒之邵父。隐养正之姜牙。趣下里之潦倒。諠乐士之繁华。苟炙背而垂钓。但开田而种瓜。